苦寒
作者：韓愈
朝代：唐

paragraphs: 四時各平分，一氣不可兼。
隆寒奪春序，顓頊固不廉。
太昊弛維綱，畏避但守謙。
遂令黃泉下，萌牙夭句尖。
草木不復抽，百味失苦甜。
凶飆攪宇宙，鋩刃甚割砭。
日月雖云尊，不能活烏蟾。
羲和送日出，恇怯頻窺覘。
炎帝持祝融，呵噓不相炎。
而我當此時，恩光何由沾。
肌膚生鱗甲，衣被如刀鐮。
氣寒鼻莫齅，血凍指不拈。
濁醪沸入喉，口角如銜箝。
將持匕箸食，觸指如排籤。
侵爐不覺暖，熾炭屢已添。
探湯無所益，何況纊與縑。
虎豹僵穴中，蛟螭死幽潛。
熒惑喪纏次，六龍冰脫髯。
芒碭大包內，生類恐盡殲。
啾啾窗間雀，不知已微纖。
舉頭仰天鳴，所願晷刻淹。
不如彈射死，却得親炰燖。
鸞皇苟不存，爾固不在占。
其餘蠢動儔，俱死誰恩嫌。
伊我稱最靈，不能女覆苫。
悲哀激憤歎，五藏難安恬。
中宵倚牆立，淫淚何漸漸。
天王哀無辜，惠我下顧瞻。
褰旒去耳纊，調和進梅鹽。
賢能日登御，黜彼傲與憸。
生風吹死氣，豁達如褰簾。
懸乳零落墮，晨光入前簷。
雪霜頓銷釋，土脉膏且黏。
豈徒蘭蕙榮，施及艾與蒹。
日萼行鑠鑠，風條坐襜襜。
天乎苟其能，吾死意亦厭。